ওয়ালিদ ইবনে উকবা

**ওয়ালিদ ইবনে উকবা ইবন আবি মুয়াইত** ( আরবি: الْوَلِيْد ابْنِ عُقبَة ابْنِ أَبِيّ مُعَيْط; মৃ ৬৮০ খ্রি.) ছিলেন কুফার একজন গভর্নর, যিনি ৬৪৫/৪৬ থেকে ৬৪৯/৫০ সাল পর্যন্ত দায়িত্ব পালন করেন। তিনি খলিফা উসমান ইবন আফফানের (শা. ৬৪৪–৬৫৬) সৎভাই ছিলেন এবং তাঁর শাসনামলেই তিনি কুফার প্রশাসনিক দায়িত্বে নিযুক্ত হন। খলিফা উসমানের শাসনামলে একটি বিতর্কিত ঘটনার কারণে তিনি ব্যাপক আলোচনার জন্ম দেন। বর্ণনা অনুযায়ী, তিনি একবার ফজরের নামাজে মদ্যপ অবস্থায় ইমামতি করেন। প্রসিদ্ধ হাদিসগ্রন্থ সহিহ মুসলিমের ৪৪৫৭ নম্বর হাদিসে উল্লেখ রয়েছে যে, সেই সময় তাঁর মদ্যপ অবস্থার প্রমাণ হিসেবে তাঁকে বমি করতে দেখা যায়। এই ঘটনার সাক্ষ্য-প্রমাণের ভিত্তিতে তাঁর বিরুদ্ধে শরিয়া অনুযায়ী শাস্তি প্রয়োগ করা হয়। এর ফলস্বরূপ তাঁর ওপর বেত্রাঘাতের (চাবুক মারার) শাস্তি কার্যকর করা হয়। কিছু বর্ণনায় উল্লেখ আছে যে, এই শাস্তি আলির হাতেই সম্পাদিত হয়। 

## জীবনী
ওয়ালিদ ইবনে উকবা মক্কায় জন্মগ্রহণ করেন। তাঁর পিতা ছিলেন উকবা ইবনে আবু মুয়াইত, যিনি কুরাইশ গোত্রের বানু উমাইয়া শাখার একজন প্রভাবশালী ব্যক্তি ছিলেন। তাঁর মাতা ছিলেন আরওয়া বিনতে খুরাইজ, যিনি বানু রাবিয়া গোত্রের অন্তর্ভুক্ত ছিলেন। উভয়েই কুরাইশ গোত্রের বনু আবদ শামস শাখার সদস্য ছিলেন। এটি তৎকালীন মক্কা নগরীর রাজনৈতিক ও সামাজিক নেতৃত্বে প্রভাবশালী অবস্থানে ছিল। ওয়ালিদ মাতৃপক্ষের দিক থেকে উসমান ইবন আফফানের সৎভাই ছিলেন। উসমানও বানু উমাইয়া গোত্রের সদস্য ছিলেন এবং পরবর্তীকালে ৬৪৪ খ্রিস্টাব্দে ইসলামের তৃতীয় খলিফা হিসেবে দায়িত্ব গ্রহণ করেন। সে সময় মক্কার অধিকাংশ মানুষের মত ওয়ালিদের পরিবারও সর্বেশ্বরবাদী ছিল এবং তারা নবি মুহাম্মদের বিরোধিতা করত। তাঁর পিতা উকবা ইবনে আবি মু'আইত ৬২৪ সালে সংঘটিত বদরের যুদ্ধে মুসলমানদের বিরুদ্ধে যুদ্ধ করতে গিয়ে নিহত হন। বদরের যুদ্ধ ছিল ইসলামের ইতিহাসের প্রথম সামরিক সংঘর্ষ ছিল, যেখানে মুসলিম বাহিনী মক্কার কুরাইশদের বিরুদ্ধে প্রথম বড় সামরিক বিজয় অর্জন করে। তবে ৬৩০ সালে মুসলিমদের মক্কা বিজয়ের পর ওয়ালিদ ইসলাম গ্রহণ করেন। মক্কা বিজয়ের মাধ্যমে মক্কা কার্যত মুসলিম শাসনের অধীনে আসে এবং অনেক কুরাইশ নেতা ও তাদের পরিবার ইসলাম গ্রহণ করে। ইসলাম গ্রহণের পর ওয়ালিদকে নবি মুহাম্মদ একটি গুরুত্বপূর্ণ দায়িত্ব অর্পণ করেন। তাঁকে বানু মুস্তালিক নামে পরিচিত একটি আরব গোত্রের কাছ থেকে সদকা (যাকাত) সংগ্রহের দায়িত্ব দেওয়া হয়।

দ্বিতীয় খলিফা উমরের ( শা. ৬৩৪–৬৪৪ খ্রি.) শাসনকালে তাঁকে উর্ধ্ব মেসোপটেমিয়ার বনু তাগলিব গোত্রের কাছ থেকে সদকা (যাকাত) সংগ্রহের দায়িত্ব প্রদান করা হয়। পরবর্তীতে তিনি শাম অঞ্চলে মুসলিমদের বিজয়ের সময় সক্রিয়ভাবে অংশগ্রহণ করেন। ঐ সময় ইয়াজিদ ইবনে গনাম তাকে আল-জাজিরা অঞ্চলের রাবিয়া ও তানুখিদ গোত্রের দুর্গগুলির প্রতিরোধ করার জন্য পাঠান। এই সামরিক অভিযানের উদ্দেশ্য ছিল বাইজেন্টাইন জোটের চাপ হ্রাস করা, যারা বর্তমান হিমসে মুসলিম বাহিনীর ওপর চাপ সৃষ্টি করছিল। পরবর্তীতে তাঁর সহোদর ভাই খলিফা উসমান ইবন আফফান (শাস. ৬৪৪–৬৫৬ খ্রি.) ৬৪৫/৪৬ খ্রিস্টাব্দে তাঁকে কুফার গভর্নর নিযুক্ত করেন। কুফা ছিল ইরাকের একটি গুরুত্বপূর্ণ সামরিক ও প্রশাসনিক কেন্দ্র। তবে সেখানে তাঁর শাসনামল বিতর্কিত হয়ে ওঠে। বিশেষত তাঁর আচরণ এবং মদ্যপানের অভিযোগ শহরের ধার্মিক মুসলমানদের মধ্যে তীব্র অসন্তোষ সৃষ্টি করে। কুফার বহু ধর্মপ্রাণ ব্যক্তি তাঁর বিরুদ্ধে আপত্তি জানান, যার ফলে শেষ পর্যন্ত খলিফা উসমান ৬৪৯/৫০ খ্রিস্টাব্দে তাঁকে পদ থেকে প্রত্যাহার করতে বাধ্য হন।

৬৫৬ খ্রিস্টাব্দে খলিফা উসমানের হত্যাকাণ্ডের পর ওয়ালিদ ঊর্ধ্ব মেসোপটেমিয়ায় পালিয়ে যান এবং গোটা রাজনৈতিক অস্থিরতার সময়ে তিনি সেখানেই অবস্থান করেন। অবশেষে ৬৮০ খ্রিস্টাব্দে তিনি রাক্কায় মৃত্যুবরণ করেন। তাঁর মৃত্যুর পর তাঁর বংশধররাও প্রশাসনিক ক্ষেত্রে ভূমিকা রাখেন। তাঁর পুত্র আবান খলিফা আবদুল মালিকের শাসনামলে হিমসের গভর্নর হিসেবে দায়িত্ব পালন করেন।

## তথ্যসূত্র


## সূত্র

* 

বিষয়শ্রেণী:রাশিদুন খিলাফতের গভর্নর
বিষয়শ্রেণী:৬৮০-এ মৃত্যু
বিষয়শ্রেণী:হাদিস_বর্ণনাকারী_সাহাবা